b'\n_START_ARTICLE_\nFazni kot (astronomija)\n_START_PARAGRAPH_\nFazni kot (oznaka \xce\xb2 ali \xcf\x86) je pri astronomskih opazovanjih kot med vpadajo\xc4\x8do svetlobo na nebesno telo in s povr\xc5\xa1ine nebesnega telesa odbito svetlobo. Pri opazovanjih s povr\xc5\xa1ine Zemlje je to kot med Soncem, nebesnim telesom in Zemljo (vrh kota je v nebesnem telesu). To je tudi kot med smerjo proti Soncu in smerjo proti Zemlji za opazovalca na nebesnem telesu. Torej je to zanj elongacija Zemlje od Sonca. Natan\xc4\x8den fazni kot za opazovanje s povr\xc5\xa1ine Zemlje je odvisen od paralakse med dvema oddaljenima polo\xc5\xbeajema opazovalcev. Pri opazovanju Lune je to lahko tudi 1\xc2\xb0. Pri opazovanju nebesnih teles iz poljubne to\xc4\x8dke v vesolju je fazni kot neodvisen od polo\xc5\xbeaja Sonca in Zemlje. Izraz fazni kot ima izvor v planetni fazi, ker je svetlost nebesnega telesa in njegove faze odvisna od faznega kota. Bolj pogosto se uporablja za Luno, kjer so znane Lunine faze._NEWLINE_Fazni kot se lahko spreminja od 0\xc2\xb0 do 180\xc2\xb0. Vrednost 0\xc2\xb0 odgovarja situaciji, ko so vir svetlobe, nebesno telo in opazovalec kolinearni tako, da sta vir svetlobe in opazovalec na isti strani nebesnega telesa. Ta polo\xc5\xbeaj je v astronomiji znan kot opozicija. Fazni kot 180\xc2\xb0 pomeni, da je nebesno telo med virom svetlobe in opazovalcem. Ta polo\xc5\xbeaj je v astronomiji znan kot konjunkcija._NEWLINE__NEWLINE_Pri nekaterih nebesnih telesih (primeri so Luna, Venera in Merkur) fazni kot zavzame vse vrednosti od 0 do 180\xc2\xb0 (\xc4\x8de jih gledamo s povr\xc5\xa1ine Zemlje). Zaradi tega vidimo pri teh telesih faze (mene) podobne kot pri Luni. Zunanji planeti zavzemajo manj\xc5\xa1a podro\xc4\x8dja faznega kota. Mars ima najve\xc4\x8dji fazni kot okoli 45\xc2\xb0._NEWLINE__NEWLINE_Svetlost nebesnega telesa je odvisna od faznega kota. Najve\xc4\x8dja je pri faznem kotu blizu 0\xc2\xb0 in 180\xc2\xb0. Takrat je najve\xc4\x8dji del povr\xc5\xa1ine, ki jo vidi opazovalec, osvetljen._NEWLINE_V povezavi s faznim kotom se uporablja tudi fazna funkcija. Fazna funkcija je sprememba svetlosti nebesnega telesa kot funkcija faznega kota. Funkcija je precej gladka, razen za vrednosti faznega kota okoli 0\xc2\xb0 in 180\xc2\xb0. Fazna funkcija se v\xc4\x8dasih opisuje tudi kot sprememba magnitude na stopinjo faznega kota.'